Rollespill (underholdning)

**Rollespill** (også forkortet *RPG*, fra engelsk: *role-playing game*) er en form for lek eller spill der deltagere tar på seg en rollefigur. Det er flere forskjellige former for rollespill, men i de fleste formene samarbeider spillerne ofte for å lage eller oppleve en fortelling – i noen tilfeller med hjelp fra en spilleder. Videospill som er rollespill spilles ofte av én spiller som samhandler med en bestemt verden og fortelling, men mange av disse er også for flere spillere.

## Forskjellige typer

### Improvisert, interaktivt drama
Et rollespill skiller seg fra et skuespill ved at det ikke er til *skue*. I et rollespill er det altså ingen tilskuere, kun deltakere som har en aktiv «rolle». Rollespillet skiller seg også fra skuespillet ved at rollenes dialog og handlinger improviseres, gjerne innenfor rammene av et forhåndsbestemt scenario.

Det har alltid vært sterke innslag av improvisasjon i barns rollelek og i skuespilleres øvelser med roller. Men det interaktive rollespillet, der spillerne er med å forme den ferdige fiksjonen, vokste ut fra miniatyrspill på slutten av 1960-tallet og begynnelsen av 1970-tallet, spesielt i miljøet rundt Universitetet i Minnesota.

David Wesely ledet det eksperimentelle miniatyrspillet *[[Braunstein]]* i 1969, der han introduserte bruken av en spilleder og lot spillerne improvisere fritt i roller for første gang. En av spillerne hans, Dave Arneson, tok ideene fra dette spillet videre, og ga sammen med Gary Gygax ut et rollespill for første gang i 1974; rollespillet *[[Dungeons & Dragons]]* (D&D). Dave Arneson og Gary Gygax lagde det med et ønske om å leve ut det de hadde lest i bøker som *[[Ringenes herre]]* av J.R.R. Tolkien. Dave Arneson har vedkjent seg arven fra David Wesely, og sagt at *Braunstein* er det første rollespillet noensinne.

### Levende rollespill eller laiv

Levende rollespill, også kalt *[[laiv]]* (fornorskning av engelsk; live action role-playing) eller *live*, er en spillform der spillerne snakker og beveger seg som rollen og bruker kostymer og rekvisitter mye på samme måte som i tradisjonelt teater. Rollebakgrunn, forhistorie og situasjon er ofte (men ikke nødvendigvis) planlagt og skrevet ned på forhånd av arrangører eller spillerne selv, men rollenes replikker og handlinger blir improvisert så lenge spillet varer. Varigheten på spillet er som oftest planlagt på forhånd, og kan være fra et par timer til godt og vel en uke. De kan, dog sjelden, vare i ukevis, men har da gjerne en form som er mye lik alternate reality game.

For eksempel kan tjue personer bestemme seg for å spille i vikingtiden. De kler seg ut i historisk inspirerte kostymer og skaffer rekvisitter, mat og utstyr som passer inn i settingen. Så finner de et sted der de kan spille uforstyrret mens rollespillet varer.

### Verbale rollespill eller «bordrollespill»

Rollespill kan også foregå muntlig. Denne formen for rollespill kalles også penn & papir, bordrollespill eller verbale rollespill. I stedet for å fysisk spille ut rollenes handlinger skildrer man dem for hverandre muntlig. Å spille slik krever stort sett en spilleder som skildrer miljøet og birollenes handlinger for spillerne. Det man gjør: Man samler en gjeng og finner et rollespill alle kunne tenke seg å spille. Deretter finner spillerne ut hva slags rolle de kunne tenke seg å spille, og noterer eventuelt ned informasjon om rollen. Så er det bare å sette i gang og teste sin fantasi, i en verden der hell i terninger kan avgjøre det meste.

Rollespill har ofte regler for hvordan man lager roller, hvordan man bygger opp og løser konflikter i fiksjonen, hvordan roller utvikler seg, og hvordan man skaper spennende situasjoner og eventyr.

### Rollespill som videospill

Rollespill som videospill (ofte kalt *RPG*, fra engelsk *role-playing game*) har ofte hatt lite til felles med andre former for rollespill. Ofte er det snakk om spill i førstepersonsvinkel, hvor verden man beveger seg rundt i ofte er hentet fra typiske rollespillverdener. Regler for kamp og andre terningbaserte interaksjoner har ofte blitt hentet fra rollespillbøker, mens selve rollespillingen, utviklingen av en rollefigur, ikke har vært tilstede i dette mediet.

Dette har imidlertid endret på seg med bruk av online spilling. Ved at man får mulighet til å treffe andre karakterer styrt av mennesker, er det blitt mulig å drive mye mer rolleutvikling enn før. Såkalte «multi-user dungeons» (MUDs) var blant de første på dette området. Disse var tekstbaserte, men hadde muligheten for å kommunisere med andre spillere og spille ut en rolle. Spill av nyere dato som *[[Anarchy Online]]* (2001–) og *[[World of Warcraft]]* (2004–) er grafikkbaserte MMORPG-er, og åpner for at en stadig større andel spillere over hele verden slutter seg til denne aktiviteten.

## Se også
* Reenactment

## Eksterne lenker
* 
* Rollespill.net, en norsk rollespillportal
* Laiv.org, en norsk laivportal
* Hva er rollespill? – artikkel fra forskning.no, 8. januar 2003